बृहत्संहिता/अध्यायः १०२
१०२  विवाहपटलाध्यायः ।।
मूर्तौ करोति दिनकृद्विधवां कुजश्च	
राहुर्विपन्नतनयां रविजो दरिद्राम् ।	
शुक्रः शशाङ्कतनयश्च गुरुश्च साध्वीम्	
आयुःक्षयं प्रकुरुते +अथ विभावरीशः ।।	१०२.०१ ।। 
कुर्वन्ति भास्करशनैश्चरराहुभौमा	
दारिद्र्यदुःखं अतुलं नियतं द्वितीये ।	
वित्तेश्वरीं अविधवां गुरुशुक्रसौम्या	
नारीं प्रभूततनयां कुरुते शशाङ्कः ।।	१०२.०२ ।। 
सूर्यैन्दुभौमगुरुशुक्रबुधास्तृतीये	
कुर्युः सदा बहुसुतां धनभागिनीं च ।	
व्यक्तां[क्.व्यक्तं] दिवाकरसुतः सुभगां करोति	
मृत्युं ददाति नियमात्खलु सैंहिकेयः ।।	१०२.०३ ।। 
स्वल्पं पयः स्रवति सूर्यसुते चतुर्थे	
दौर्भाग्यं उष्णकिरणः कुरुते शशी च ।	
राहुः सपत्ननम्[क्.सपत्न्यं ऊ.सपत्नम्] अपि च क्षितिजो +अल्पवित्तं[क्.अल्पवित्तां]	
दद्याद्भृगुः सुरगुरुश्च बुधश्च सौख्यम् ।।	१०२.०४ ।। 
नष्टात्मजां रविकुजौ खलु पञ्चमस्थे[क्.पञ्चमस्थौ]	
चन्द्रात्मजो बहुसुता गुरुभार्गवौ च ।	
राहुर्ददाति मरणं शनिरुग्ररोगं	
कन्या*विनाशम्[क्.प्रसूतिम्] अचिरात्कुरुते शशाङ्कः ।।	१०२.०५ ।। 
षष्ठऽश्रिताः शनिदिवाकरराहुजीवाः	
कुर्युः कुजश्च सुभगां श्वशुरेषु भक्ताम् ।	
चन्द्रः करोति विधवां उशना दरिद्राम्	
ऋद्धां शशाङ्कतनयः कलहप्रियां च ।।	१०२.०६ ।। 
सौरऽरजीवबुधराहुरविइन्दुशुक्राः	
कुर्युः प्रसह्य खलु सप्तमराशिसंस्थाः ।	
वैधव्यबन्धनवधक्षयं अर्थनाश	
व्याधिप्रवासमरणानि यथाक्रमेण ।।	१०२.०७ ।। 
स्थाने +अष्टमे गुरुबुधौ नियतं वियोगं	
मृत्युं शशी भृगुसुतश्च तथएव राहुः ।	
सूर्यः करोत्यविधवां सरुजां[क्.सरुजं] महीजः	
सूर्यात्मजो धनवतीं पतिवल्लभां च ।।	१०२.०८ ।। 
धर्मे स्थिता भृगुदिवाकरभूमिपुत्रा	
जीवश्च धर्मनिरतां शशिजस्त्वरोगाम् ।	
राहुश्च सूर्यतनयश्च करोति बन्ध्यां[क्.वन्ध्यां]	
कन्याप्रसूतिं अटनां[क्.अटनं] कुरुते शशाङ्कः ।।	१०२.०९ ।। 
राहुर्नभःस्थलगतो[क्.नभस्थलगतो] विधवां करोति	
पापे रतां दिनकरश्च शनैश्चरश्च ।	
मृत्युं कुजो +अर्थरहितां कुलटां च चन्द्रः	
शेषा ग्रहा धनवतीं सुभगां च कुर्युः ।।	१०२.१० ।। 
आये रविर्बहुसुतां सधनां[क्.धनिनीं] शशाङ्कः	
पुत्रान्वितां क्षितिसुतो रविजो धनाढ्याम् ।	
आयुष्मतीं सुरगुरुः शशिजः समृद्धां	
राहुः करोत्यविधवां भृगुरर्थयुक्ताम् ।।	१०२.११ ।। 
अन्ते गुरुर्धनवतीं दिनकृद्दरिद्रां	
चन्द्रो धनव्ययकरीं कुलटां च राहुः ।	
साध्वीं भृगुः शशिसुतो बहुपुत्रपौत्रां	
पानप्रसक्तहृदयां रविजः कुजश्च ।।	१०२.१२ ।। 
गोपैर्यष्ट्याहतानां खुरपुटदलिता या तु धूलिर्दिनान्ते	
सोद्वाहे सुन्दरीणां विपुलधनसुतऽरोग्यसौभाग्यकर्त्री ।	
तस्मिन्काले न चऋक्षं न च तिथिकरणं नैव लग्नं न योगः	
ख्यातः पुंसां सुखार्थं शमयति दुरितान्युत्थितं गोरजस्तु ।।	१०२.१३ ।।